Monica o itše: “Nywaga e mebedi yeo ke e feditšego ke dula le bona, ba ile ba nthuta gore ke lokologe, ke bontšhe ba bangwe lerato gaešita le go ba hlokomela ka ge ke be ke na le dihlong. Ba nthušitše gore ke be kgarebe ya go hlomphega.” Ka ge ga bjale a nyetšwe e bile a thabile, Monica gotee le monna wa gagwe le bana ba bona ba bararo ba bontšha ba bangwe lerato ka go ba botša molaetša wa Beibele. Sathane o diriša matla a gagwe go kgothaletša boitshwaro bjo bo gobogilego le ditiro tše mpe. Ge re phema mekgwa e bjalo, ba bangwe ba bagwera ba rena le ba leloko ba ka re kwera goba ba re ganetša. (1 Petro 4:3, 4) Ka gona re swanetše go dira kgetho. Na re tla gwerana le batho bao ba ratago Modimo? Na re tla latela melao ya gagwe e bohlale le e lerato? Ge e ba re dira bjalo, re tla be re hlatsela gore Sathane o be a bolela maaka ge a be a re ga go motho yoo ge a le ka tlase ga kgatelelo a ka dirago seo Modimo a se bolelago.—Bala 1 Bakorinthe 6:9, 10; 15:33.